钦定古今图书集成/明伦汇编/氏族典/第218卷 > 罗大纮
## 钦定古今图书集成/明伦汇编/氏族典/第218卷 > 罗大纮

按《明外史罗大纮传》：“大纮，字公廓，吉水人。早以学行
知名，举万历十四年进士，授行人。十九年，迁礼科给
事中。先有诏以二十年春册立东宫，至是工部主事
张有德以预备仪物请。帝怒，更缓册立事，大纮复以
为言，诏夺俸。大学士许国王家屏连署阁臣名，乞收
新命，纳诸臣请。帝益怒。首辅申时行方在告，闻帝怒”，
乃密揭言：“臣虽列名，公疏实不与知。”帝手诏褒答，而
揭与诏俱发。时行惭惧，亟谋之礼科。都给事中胡汝
宁遣使取揭。时独大纮守科，欲勿予。使者绐取之。及
往索，时行留不发，大纮乃抗疏时行无礼。疏入，帝震
怒，命贬边方杂职。俄以六科锺羽正等论救，斥为民。
天启中，赠光禄少卿。